Na temelju članka 36. Zakona o poljoprivredi („Narodne novine“ br. 118/18) i članka 33. Statuta Grada Gospića („Službeni vjesnik Grada Gospića“ br. 7/09, 5/10, 7/10 i 1/12, 2/13, 3/13 – pročišćeni tekst, 7/15 i 1/18), Gradsko vijeće Grada Gospića na sjednici održanoj dana \_\_\_\_\_\_\_\_\_\_\_\_\_\_\_\_2019. godine, donijelo je

***PROGRAM POTPORA U POLJOPRIVREDI I RURALNOM RAZVOJU GRADA GOSPIĆA ZA RAZDOBLJE 2019. – 2022.***

**I UVOD**

**Članak 1.**

Ovim Programom potpora u poljoprivredi i ruralnom razvoju Grada Gospića za razdoblje 2019. – 2022. (u daljnjem tekstu: Program), utvrđuju se aktivnosti u poljoprivredi za koje će Grad Gospić, u razdoblju od 2019. do 2022. godine dodjeljivati potpore male vrijednosti te kriteriji i postupak dodjele istih.

Potpore podrazumijevaju dodjelu bespovratnih novčanih sredstava iz Proračuna Grada Gospića.

**Članak 2.**

Potpore male vrijednosti iz članka 1. dodjeljuju se sukladno pravilima EU o pružanju državne potpore poljoprivredi i ruralnom razvoju propisanim Uredbom Komisije (EZ) br. 1408/2013 od 18. prosinca 2013. o primjeni članaka 107. i 108. Ugovora o funkcioniranju Europske unije na potpore de minimis u poljoprivrednom sektoru - u daljnjem tekstu: Uredba 1408/2013. i Uredbom Komisije (EU) 2019/316 оd 21. veljače 2019. o izmjeni Uredbe (EU) br. 1408/2013 o primjeni članaka 107. i 108. Ugovora o funkcioniranju Europske unije na potpore de minimis u poljoprivrednom sektoru - u daljnjem tekstu: Uredba 2019/316.

Sukladno članku 1. Uredbe 1408/2013, ovaj se Program primjenjuje na potpore dodijeljene poduzetnicima koji se bave primarnom proizvodnjom poljoprivrednih proizvoda, uz iznimku:

a) potpora čiji je iznos određen na temelju cijene ili količine proizvoda stavljenih na tržište,

b) potpora djelatnostima vezanima uz izvoz, to jest potpora koje su izravno vezane uz izvezene količine, potpora za osnivanje i upravljanje distribucijskom mrežom ili za neke druge tekuće troškove vezane uz izvoznu djelatnost,

c) potpora uvjetovanih korištenjem domaćih umjesto uvoznih proizvoda.

Sukladno članku 2. Uredbe 1408/2013, „poljoprivredni proizvodi“ znači proizvodi iz Priloga I. Ugovora o funkcioniranju Europske unije, uz iznimku proizvoda ribarstva i akvakulture obuhvaćenih Uredbom Vijeća (EZ) br. 104/2000.

Ostale potpore koje se dodjeljuju po ovom Programu iz članka 1. dodjeljuju se sukladno pravilima EU o pružanju državne potpore propisanim Uredbom Komisije (EZ) br. 1407/2013 od 18. prosinca 2013. o primjeni članaka 107. i 108. Ugovora o funkcioniranju Europske unije na de minimis potpore - u daljnjem tekstu: Uredba 1407/2013.

**Članak 3.**

Ovim Programomnastoji seu skladu sa nacionalnim i županijskim programima, dodatno doprinijeti gospodarskom i socijalnom razvoju ruralnog područja Grada Gospića.

**Opći ciljevi** koji se neposredno i posredno nastoje postići ovim Programom, mogu se definirati kao:

1. restrukturiranje i modernizacija poljoprivrednih gospodarstava i poslovnih subjekata u ruralnim područjima kroz bolje korištenje proizvodnih kapaciteta, uvođenje novih tehnologija i inovacija;
2. poticanje prerade proizvoda iz primarne poljoprivredne proizvodnje i dobivanje proizvoda s dodatnom vrijednošću;
3. zaštita autohtonih i izvornih poljoprivrednih proizvoda u svrhu njihove kvalitetne pripreme, prezentacije i ponude tržištu;
4. poticanje primjenjivih znanstvenih istraživanja, koja će doprinijeti unapređenju poljoprivredne proizvodnje, te provođenja edukacija i stručnog osposobljavanja poljoprivrednika;
5. potpora uvođenju i primjeni modernih tehnoloških rješenja koji vode ka povećanju produktivnosti proizvodnje i kvalitete proizvoda primjerenih standardima EU;
6. osiguranje primjerenog životnog standarda u ruralnim područjima, pridonošenje stabilnosti poljoprivrednog dohotka te motivacija i povećanje interesa posebno mladih za bavljenje poljoprivrednom proizvodnjom;
7. potpora udruživanju poljoprivrednih proizvođača
8. diversifikacija i razvoj ruralnih gospodarskih aktivnosti;
9. stvaranje uvjeta za pripremu projekata koji će se kandidirati za sredstva fondova EU;
10. povećanje voćarske proizvodnje

**Članak 4.**

Programom se propisuju mjere i aktivnosti kojima će se osigurati provedba utvrđenih ciljeva iz članka 3. ovog Programa, te obveza proračunskog planiranja sredstava namijenjenih provedbi Programa, koje će se korisnicima odobravati u vidu bespovratne financijske potpore **(u daljnjem tekstu: Potpora).**

Programom se propisuju i korisnici propisanih mjera, kriteriji, uvjeti, način i postupak ostvarivanja potpora, maksimalna visina osiguranih sredstva potpore po korisniku, kao i nadzor nad korištenjem sredstava potpore.

**Članak 5.**

Sukladno članku 2., točka 2. Uredbe 1408/2013 i članku 2., točka 2. Uredbe 1407/2013 pod pojmom „jedan poduzetnik“ obuhvaćena su sva poduzeća koja su u najmanje jednom od sljedećih međusobnih odnosa:

1. jedno poduzeće ima većinu glasačkih prava dioničara ili članova u drugom poduzeću;
2. jedno poduzeće ima pravo imenovati ili smijeniti većinu članova upravnog, upravljačkog ili nadzornog tijela drugog poduzeća;
3. jedno poduzeće ima pravo ostvarivati vladajući utjecaj na drugo poduzeće prema ugovoru sklopljenom s tim poduzećem ili prema odredbi statuta ili društvenog ugovora tog poduzeća;
4. jedno poduzeće, koje je dioničar ili član u drugom poduzeću, kontrolira samo, u skladu s dogovorom s drugim dioničarima ili članovima tog poduzeća, većinu glasačkih prava dioničara ili glasačkih prava članova u tom poduzeću.

Poduzeća koja su u bilo kojem od odnosa navedenih u prvom podstavku točkama (a) do (d) preko jednog ili više drugih poduzeća isto se tako smatraju jednim poduzetnikom.

**Članak 6.**

Korisnici sredstava potpore mogu biti poljoprivredna gospodarstva upisana u Upisnik poljoprivrednih gospodarstava te trgovačka društva, obrti i zadruge, koja imaju sjedište odnosno prebivalište na području Grada Gospića i registrirana su za obavljanje poljoprivredne ili prerađivačke djelatnosti poljoprivrednih proizvoda.

Iznimno, korisnici potpore mogu biti zadruge koje provode aktivnosti od općeg interesa i značaja za područje Grada Gospića kao i pravne osobe registrirane za djelatnosti istraživanja tržišta, te obrazovne i znanstvene organizacije radi prijenosa visoko specijaliziranog znanja te uspostavljanje znanstvene i stručne suradnje s javnim i privatnim sektorom.

Korisnici potpora utvrđenih ovim Programom ne mogu biti fizičke i pravne osobe, koje su u stečaju, poteškoćama, postupku likvidacije i koje imaju nepodmirene obveze prema državi, zaposlenicima i Gradu Gospiću.

**Članak 7.**

Financijska sredstva za provedbu ovog Programa, osigurat će se u Proračunu Grada Gospića za svaku godinu provođenja Programa.

Sredstva se dodjeljuju putem otvorenog javnog poziva za svaku od utvrđenih mjera, a do iskorištenja sredstava osiguranih za svaku proračunsku godinu, sukladno uvjetima i kriterijima utvrđenima ovim Programom.

Sredstva potpore doznačiti će se korisnicima radi sufinanciranja dijela troškova realizacije programa po načelu da jedan korisnik za svaku godinu provođenja programa može konkurirati za jednu ili više mjera te da može ostvariti maksimalni iznos potpore od 50.000,00 kuna.

Prihvatljivi troškovi moraju biti u skladu s Javnim pozivom i nastati u razdoblju **od 1. siječnja godine u kojoj se raspisuje Javni poziv do dana zatvaranja Poziva,** osim za Mjere za koje se uvjeti za ostvarenje potpore stječu na temelju stanja u prethodnoj kalendarskoj godini (Mjera 4: razvoj stočarstva i peradarstva).

Iznimno od prethodnog stavka ovoga članka, sredstva za potporu ulaganjima u nepoljoprivredne djelatnosti na obiteljskom poljoprivrednom gospodarstvu odobravat će se i na temelju poslovnog programa, odnosno investicijske studije.

**Članak 8.**

Neprihvatljivi troškovi, za koji se ne može ostvariti sufinanciranje su:

* porez na dodanu vrijednost u slučaju da je korisnik porezni obveznik upisan u registar obveznika PDV-a i ima pravo na odbitak PDV-a;
* pristojbe i naknade;
* bankovni troškovi, troškovi jamstava i slične naknade;
* osnivački kapital;
* kupnja i zakup poljoprivrednog zemljišta ili postojećih zgrada;
* troškovi amortizacije i mjesečnog najma poslovnog prostora;
* oglašavanje (emitiranje na TV-u, radio postajama, objave u tisku);
* reprezentacije, službena putovanja (dnevnice, prijevoz, hotel i sl.);
* troškovi za kupnju rabljene mehanizacije, strojeva i opreme nastali temeljem kupoprodajnog ugovora.

**II. NAMJENA SREDSTAVA POTPORE**

**Članak 9.**

***Sredstva pomoći dodjeljuju se u razdoblju od 2019. do 2022. godine kao bespovratna sredstva za provedbu slijedećih mjera:***

***Sukladno Uredbi 1407/2013:***

|  |  |
| --- | --- |
| ***Mjera 1.***  | *Investicije u preradu poljoprivrednih proizvoda – Investicije u izgradnju i opremanje preradbenih kapaciteta u poljoprivredi* |
| ***Mjera 2.*** | *Poticanje promocije i plasmana autohtonih i tradicionalnih poljoprivrednih proizvoda, te obnova i očuvanje zaštićenih i izvornih pasmina* |
| ***Mjera 3.*** | *Sufinanciranje tehničke pomoći za programe Europske unije* |
| ***Mjera 4.*** | *Uspostava i jačanje proizvođačkih grupa i proizvođačkih organizacija (zadruge ili trgovačka društva)* |
| ***Mjera 5.*** | *Sufinanciranje znanstvenih i istraživačkih projekata u poljoprivredi primjenjivih u praksi* |
| ***Mjera 6.*** | *Ulaganja u pokretanje nepoljoprivrednih djelatnosti na obiteljskom poljoprivrednom gospodarstvu* |
| ***Mjera 7.***  | *Edukacija i stručno osposobljavanje poljoprivrednika*  |

 ***Sukladno Uredbi 1408/2013:***

|  |  |
| --- | --- |
| ***Mjera 1.*** | *Potpore za biljnu proizvodnju*  |

***Mjera 2.*** *Kalcizacija kiselih tala*

***Mjera 3****. Nabava mehanizacije, strojeva i opreme*

***Mjera 4.***  *Razvoj stočarstva i peradarstva*

***MJERE Sukladno Uredbi 1407/2013:***

1. ***Investicije u preradu poljoprivrednih proizvoda***

**Članak 10.**

Sredstva bespovratne potpore za investicije u preradu, pakiranje i skladištenje poljoprivrednih proizvoda poljoprivrednim gospodarstvima dodjeljuju se za:

* **Aktivnost 1.** - Investicije u izgradnju objekata i nabavku opreme za preradu, pakiranje i skladištenje u poljoprivredi;

Iznos sredstava potpore po jednom korisniku godišnje iznosi do 50% od ukupne vrijednosti pojedine investicije, ili do 30.000,00 kuna.

Uvjeti za dodjelu sredstava potpore su:

* da je podnositelj zahtjeva obiteljsko poljoprivredno gospodarstvo upisano u Upisnik poljoprivrednih gospodarstava, te trgovačko društvo, obrt ili zadruga, registrirani za obavljanje poljoprivredne ili prerađivačke djelatnosti, te ima prebivalište odnosno sjedište na području Grada Gospića*;*
* da će se ulaganje izvršiti u novu opremu;
* da podnositelj zahtjeva ima izrađen poslovni plan ili studiju ulaganja.
1. ***Poticanje promocije i trženja tradicionalnih poljoprivrednih proizvoda***

**Članak 11.**

Sredstva potpore za promociju tradicionalnih poljoprivrednih proizvoda dodjeljuju se za:

* **Aktivnost 1.** - Promocija i/ili plasman poljoprivrednih proizvoda preko nastupa na sajmovima i manifestacijama;
* **Aktivnost 2. -** Označavanje poljoprivrednih proizvoda nekom od oznaka posebnih svojstava hrane: „tradicionalni ugled“, „izvornost“, „zemljopisno podrijetlo“, brendiranje, te uspostavu robnih marki i uvođenje različitih standarda (HACCP-a, ISO i sl.);
* **Aktivnost 3.** Promocija izvornih i zaštićenih pasmina kroz programe i aktivnosti uzgojnih udruženja.

Najviši iznos godišnje potpore po korisniku dodjeljuje se:

* za potporu iz stavka 1. Aktivnost 1. ovog članka u iznosu do 50 % stvarnih troškova, ali najviše do 5.000,00 kn;
* za potporu iz stavka 1. Aktivnost 2. ovog članka u iznosu do 50 % stvarnih troškova, ali najviše do 30.000,00 kn;
* za potporu iz stavka 1. Aktivnost 3. ovog članka, u iznosu do 50 % stvarnih troškova, ali najviše do 10.000,00 kn;

Uvjeti za dodjelu sredstava potpore su:

* za potporu iz stavka 1. Aktivnost 1., podnositelji zahtjeva mogu biti obiteljska poljoprivredna gospodarstva i zadruge, koje promiču i zastupaju interese poljoprivrednih proizvođača na području Grada Gospića, kroz njihovo sudjelovanje na domaćim i stranim sajmovima i manifestacijama posvećenima poljoprivredi i turizmu;
* za potporu iz stavka 1. Aktivnost 2., podnositelj zahtjeva su fizičke i pravne osobe koje se nalaze u postupku označavanja statusa proizvoda nekom od oznaka posebnih svojstava hrane;
* za potporu iz stavka 1. Aktivnosti 3., podnositelji zahtjeva mogu biti zadruge koje promiču značaj očuvanja zaštićenih i izvornih pasmina.
1. ***Sufinanciranje tehničke pomoći za programe Europske unije***

**Članak 12.**

Sredstva za tehničku pomoć poljoprivrednim proizvođačima i prerađivačima za pripremu i aplikaciju projekta za sredstva iz programa Europske unije namijenjena poljoprivredi i ruralnom razvoju, dodjeljuju se za:

* **Aktivnost 1. -** Opće izdatke koji obuhvaćaju naknade za arhitekte, inženjere, konzultante, studije izvedivosti, patente, licence i poslovne planove.

Najviši iznos pomoći po jednom korisniku godišnje iznosi 50 % stvarnih troškova, ali najviše do 5.000,00 kuna.

Uvjeti za dodjelu sredstava pomoći su:

* da je podnositelj zahtjeva poljoprivredno gospodarstvo upisano u Upisnik poljoprivrednih gospodarstava te da ima prebivalište, odnosno sjedište na području Grada Gospića;
* da je projekt pozitivno ocijenjen od Lokalne akcijske grupe – LAG LIKA.
1. ***Uspostava i jačanje poljoprivrednih zadruga***

**Članak 13.**

Sredstva pomoći za uspostavu i jačanje poljoprivrednih zadruga dodjeljuju se za:

* **Aktivnost 1.** - potpora novoosnovanim poljoprivrednim zadrugama za registraciju i početni rad,
* **Aktivnost 2.** - sufinanciranje projekata i aktivnosti postojećih poljoprivrednih zadruga.

Najviši iznos pomoći po jednom korisniku godišnje iznosi do 15.000,00 kuna, za potporu iz stavka 1. Aktivnost 1. ovog članka, te do 20.000,00 kn za potporu iz stavka 1. Aktivnost 2. ovog članka.

Uvjeti za dodjelu sredstava potpore su:

**Aktivnost 1:**

* da je podnositelj zahtjeva registrirana zadruga sa sjedištem u Gradu Gospiću;
* dodjeljuje se isključivo u godini osnivanja zadruge;

**Aktivnost 2.:**

* da je podnositelj zahtjeva registrirana zadruga koja ima sjedište u Gradu Gospiću;
* da su u programu zadruge navedeni projekti i aktivnosti za koje se traži potpora, te da je specificiran troškovnik izvođenja projekata/aktivnosti;
* da je podnositelj zahtjeva dostavio izvješće o namjenskom utrošku sredstava za realizaciju projekata/aktivnosti koji su u prethodnom razdoblju financirani iz proračuna Grada Gospića;
* iznimno, podnositelj zahtjeva može biti zadruga registrirana na području druge JLS koja provodi projekte/aktivnosti na području Grada Gospića.
1. ***Sufinanciranje znanstvenih i istraživačkih projekata u poljoprivredi primjenjivih u praksi***

**Članak 14.**

Potpora se dodjeljuje za istraživačke projekte primjenjive u poljoprivredi, koju provode pravne osobe registrirane za znanstvene, odnosno istraživačke radove te za istraživanja koja provode obiteljska poljoprivredna gospodarstva u svrhu podizanja konkurentnosti.

* **Aktivnost 1**. - Istraživanje tržišta i marketinške analize za prodaju poljoprivredno-prehrambenih proizvoda;
* **Aktivnost 2.** - Izrada znanstvenih i stručnih radova i razvojnih istraživanja u stočarskoj, ratarskoj, povrtlarskoj, voćarskoj te ekološkoj proizvodnji.

Najviši iznos pomoći po jednom korisniku godišnje iznosi 50 % stvarnih troškova ali najviše 5.000,00 kuna za pomoć iz stavka 1. Aktivnost 1. ovog članka, te najviše 20.000,00 kuna, za potporu iz stavka 1. Aktivnost 2.

Uvjeti za dodjelu sredstava potpore su:

**Za Aktivnost 1.:**

- da je podnositelj zahtjeva poljoprivredno gospodarstvo upisano u Upisnik poljoprivrednih gospodarstava,

**Za Aktivnost 2.:**

* da je podnositelj zahtjeva pravna osoba registrirana za znanstveno-istraživačku djelatnost;
* da se istraživački projekti provode na području Grada te imaju za cilj unaprijediti poljoprivrednu proizvodnju u smislu uvođenja opravdanih agrotehničkih mjera, čijom primjenom će se osigurati postizanje veće kvalitete i konkurentnosti poljoprivrednih proizvoda kroz optimiziranje troškova proizvodnje;
* da je podnositelj zahtjeva osigurao razliku potrebnih financijskih sredstava za realizaciju projekta.
1. **Potpora ulaganjima u nepoljoprivredne djelatnosti na obiteljskom poljoprivrednom gospodarstvu**

**Članak 15.**

Potpora se dodjeljuje u svrhu pokretanja nepoljoprivrednih djelatnosti na području ruralnog prostora kako bi se poljoprivrednim proizvođačima omogućilo bavljenje djelatnostima komplementarnim poljoprivredi, doprinijelo dodatnim zapošljavanjima na poljoprivrednim gospodarstvima i kako bi se osigurala njihova održivost.

 Potpora se dodjeljuje za slijedeće aktivnosti:

* **Aktivnost 1.** – Ulaganja u smještajne kapacitete i kapacitete za pružanje ugostiteljskih usluga, pripremanja i usluživanja jela, pića i napitaka na obiteljskom poljoprivrednom gospodarstvu,
* **Aktivnost 2.** - Ulaganja u ostale nepoljoprivredne djelatnosti na obiteljskom poljoprivrednom gospodarstvu.

Najviši iznos potpore namijenjen provedbi ovih aktivnosti po jednom korisniku godišnje iznosi do 50% dokumentiranih troškova, ali najviše do 50.000,00 kuna.

Uvjeti za dodjelu sredstava pomoći su:

* da je podnositelj zahtjeva obiteljsko poljoprivredno gospodarstvo upisano u Upisnik poljoprivrednih gospodarstava, te trgovačko društvo, obrt i zadruga, registrirani za obavljanje poljoprivredne ili prerađivačke djelatnosti, te imaju prebivalište odnosno sjedište na području Grada Gospića;
* da podnositelj zahtjeva ima izrađen poslovni plan (investicijska studija);
* da je podnositelj zahtjeva osigurao preostala financijskih sredstva nužna za realizaciju projekta;
* obavezno je ishođenje odobrenja nadležnog tijela o obavljanju nepoljoprivrednih djelatnosti za koje se traži potpora, najkasnije u roku od godine dana od dana odobrenja potpore.
1. **Edukacija i stručno osposobljavanje poljoprivrednika**

**Članak 16.**

Potpora se dodjeljuje u svrhu izobrazbe poljoprivrednih proizvođača radi postizanja što boljih rezultata u poljoprivredi, preradi poljoprivrednih proizvoda kao i drugim djelatnostima koje mogu doprinijeti ekonomskoj i socijalnoj održivosti ruralnog prostora.

Potpora se dodjeljuje za slijedeće aktivnosti:

* + **Aktivnost 1. -** pohađanje programa izobrazbe namijenjenih stjecanju znanja za bavljenje određenom proizvodnjom ili uslugom na poljoprivrednom gospodarstvu, stručno osposobljavanje po posebnim programima, te zakonski obvezno stručno osposobljavanje vezano uz poljoprivrednu proizvodnju.

Najviši iznos potpore namijenjen provedbi ove aktivnosti dodjeljuje se u iznosu do 50% ukupnih troškova edukacije, a najviše 3.000,00 kuna po polazniku.

Uvjeti za dodjelu sredstava pomoći su:

* da je podnositelj zahtjeva član poljoprivrednog gospodarstva koji je pohađao stručni tečaj i radionice, namijenjene sektorskoj izobrazbi u području poljoprivrede, prehrambene tehnologije, ruralnog razvoja;
* po završetku edukacije polaznik je Gradu dužan dostaviti Uvjerenje/rješenje/certifikat o završenoj edukaciji.

**MJERE Sukladno Uredbi 1408/2013:**

1. **Potpore za biljnu proizvodnju**

**Članak 17.**

Potpora se dodjeljuje za ulaganja u podizanje novih ili obnovu postojećih trajnih nasada u voćarstvu, uvođenje sustava za navodnjavanje te nabavu sadnica ljekovitog i aromatičnog bilja.

* + **Aktivnost 1** – Sufinanciranje nabave voćnih sadnica,
	+ **Aktivnost 2** – Sufinanciranje nabave i postavljanja sustava za navodnjavanje za povrtlarske i cvjećarske kulture (uključujući ljekovito i aromatično bilje) te višegodišnje nasade,
	+ **Aktivnost 3** - Sufinanciranje nabave sadnica ljekovitog i aromatičnog bilja.

Najviši iznos godišnje potpore po korisniku dodjeljuje se:

* za potporu iz stavka 1. Aktivnost 1. ovog članka, u iznosu do 50% stvarnih troškova, ali najviše do 5.000,00 kuna;
* za potporu iz stavka 1. Aktivnost 2. ovog članka u iznosu do 50% stvarnih troškova, ali najviše do 8.000,00 kuna;
* za potporu iz stavka 1. Aktivnost 3. ovog članka u iznosu do 50% stvarnih troškova, ali najviše do 5.000,00 kuna.

Uvjeti za dodjelu sredstava potpore su:

* + da je podnositelj zahtjeva obiteljsko poljoprivredno gospodarstvo upisano u Upisnik poljoprivrednih gospodarstava, te trgovačko društvo, obrt ili zadruga, registrirani za obavljanje poljoprivredne ili prerađivačke djelatnosti, te imaju prebivalište odnosno sjedište na području Grada Gospića*;*
	+ za sadnju se mora koristiti certificirani sadni materijal;
	+ da je trajni nasad minimalne površine 0,5 ha *(*za Aktivnosti 1) ili 0,25 ha (za Aktivnost 3);
	+ da će se ulaganje izvršiti u novu opremu i na površinama većim od 0,5 ha, iznimno za površine pod plastenicima/staklenicima većim od 0,25 ha (za Aktivnost 2).

***Kalcizacija kiselih tala***

**Članak 20.**

Potpora za kalcizaciju kiselih tala ostvaruje se za kalcizaciju minimalno 0,5 ha površine, na osnovu izvršene analize tla i preporuke o opravdanosti kalcizacije koja je prihvatljivi trošak u sklopu ove mjere. Uz zahtjev za potporu dostavlja se analiza tla s preporukom te dokaz o vlasništvu ili korištenju poljoprivrednog zemljišta.

Iznos sredstava potpore po jednom korisniku godišnje iznosi do 70% dokumentiranih troškova, ali najviše do 5.000,00 kn

Uvjeti za dodjelu sredstava potpore su:

* + da je podnositelj zahtjeva obiteljsko poljoprivredno gospodarstvo upisano u Upisnik poljoprivrednih gospodarstava, te trgovačko društvo, obrt i zadruga, registrirani za obavljanje poljoprivredne ili prerađivačke djelatnosti, te da imaju prebivalište odnosno sjedište na području Grada Gospića;
	+ izvršena analiza tla s preporukom o opravdanosti kalcizacije;
	+ minimalna površina od 0,5 ha.
1. ***Nabava mehanizacije, strojeva i opreme***

**Članak 21.**

Potpora u iznosu do 50% dokumentiranih troškova ostvaruje se za nabavu mehanizacije, poljoprivrednih strojeva i opreme za poljoprivrednu proizvodnju.

Iznos sredstava potpore po jednom korisniku godišnje iznosi do 50% dokumentiranih troškova, ali najviše 20.000,00 kn

Uvjeti za dodjelu sredstava potpore su:

* + da je podnositelj zahtjeva obiteljsko poljoprivredno gospodarstvo upisano u Upisnik poljoprivrednih gospodarstava, te trgovačko društvo, obrt i zadruga, registrirani za obavljanje poljoprivredne ili prerađivačke djelatnosti, te da imaju prebivalište odnosno sjedište na području Grada Gospića;
	+ ulaganje se odnosi na nabavu nove ili rabljene mehanizacije, strojeva i opreme od ovlaštenog prodavatelja (uz predočenje računa).
1. **Razvoj stočarstva i peradarstva**

**Članak 22.**

Potpora se dodjeljuje kako bi se unaprijedio proizvodni potencijal u sektoru mliječnog govedarstva, unaprijedio uzgoj ličke janjetine te uzgoj peradi:

* **Aktivnost 1** – Potpora za uzgoj mliječnih krava,
* **Aktivnost 2** – Potpora za uzgoj ovaca u svrhu proizvodnje ličke janjetine,
* **Aktivnost 3** – Sufinanciranje nabave peradi.

Najviši iznos godišnje potpore po korisniku dodjeljuje se:

Za potporu iz stavka 1. Aktivnost 1. ovog članka, sukladno količini predanog mlijeka u prethodnoj kalendarskoj godini i to:

* + 3.000,00 kn za korisnika koji je predao od 10.000 do 15.000 litara mlijeka;
	+ 5.000,00 kn za korisnika koji je predao od 15.000 do 50.000 litara mlijeka;
* 7.000,00 kn za korisnika koji je predao više od 50.000 litara mlijeka.

Za potporu iz stavka 1. Aktivnost 2. ovog članka odobrava se potpora u iznosu od:

* 200,00 kn po grlu za nabavu ovaca pasmine ličke pramenke,
* najveći iznos potpore po korisniku je 5.000,00 kn godišnje.

Za potporu iz stavka 1. Aktivnost 3 ovog članka, odobrava se potpora u iznosu od:

* 50 kn po kljunu,
* najveći iznos potpore po korisniku je 5.000,00 kn godišnje.

Uvjeti za dodjelu sredstava potpore su:

* + da je podnositelj zahtjeva obiteljsko poljoprivredno gospodarstvo upisano u Upisnik poljoprivrednih gospodarstava, te trgovačko društvo i obrt, registrirani za obavljanje poljoprivredne ili prerađivačke djelatnosti, te imaju prebivalište odnosno sjedište na području Grada Gospića;
	+ za potporu iz stavka 1. Aktivnost 1 ovog članka, obavezan je dokaz o predanoj količini mlijeka u prethodnoj kalendarskoj godini;
	+ za potporu iz stavka 1. Aktivnost 2 ovog članka, obavezan je dokaz o kupnji grla pasmine ličke pramenke;
	+ za potporu iz stavka 1. Aktivnost 3 ovog članka minimalna količina koja se nabavlja je 100 komada peradi.

**III PODNOŠENJE ZAHTJEVA I ISPLATA SREDSTAVA POMOĆI**

**Članak 23.**

Postupak dodjele potpore provodi se temeljem javnog poziva koji se objavljuje, za jednu ili više mjera iz članka 9. ovog Programa, na mrežnoj stranici Grada Gospića.

Javni poziv je otvoren do iskorištenja sredstava osiguranih u proračunu Grada za tekuću godinu, a najkasnije do 31. listopada za tekuću godinu.

Zahtjevi za isplatu sredstava potpore podnose se na obrascu koji će izraditi nadležni Gradski upravni odjel, a istim će se propisati dokumentacija potrebna za ostvarivanje prava na dodjelu potpore iz ovog Programa.

Nepravodobni i nepotpuni zahtjevi za isplatu sredstava potpora neće se razmatrati.

**Članak 24.**

Postupak obrade podnesenih zahtjeva za dodjelu potpore provodi Povjerenstvo za dodjelu potpora u poljoprivredi i ruralnom razvoju (u daljnjem tekstu: Povjerenstvo).

Povjerenstvo čine predsjednik i četiri člana, koje zaključkom imenuje gradonačelnik.

**Članak 25.**

Povjerenstvo radi na sjednicama koje saziva predsjednik Povjerenstva, te o svome radu vodi zapisnik.

Povjerenstvo u cilju sveobuhvatne procjene projekta, nakon što utvrdi da podnositelj zahtjeva ispunjava uvjete iz ovog Programa, te da je priložio propisanu dokumentaciju, može izvršiti i terenski izvid (očevid), na temelju kojeg će dodatno utvrditi da je proizvodnja ili aktivnost za koju se potpora odobrava izvršena, odnosno, da će biti izvršena.

Povjerenstvo na temelju većine glasova ukupnog broja svojih članova donosi prijedlog Zaključka o dodjeli potpore, te ga upućuje gradonačelniku na donošenje.

Povjerenstvo ima pravo ne odabrati niti jedan zahtjev.

Po donošenju Zaključka, Gradonačelnik i korisnik bespovratne potpore sklapaju Ugovor.

**Članak 26.**

Korisnik kojem je odobrena potpora u iznosu većem od 5.000,00 kn, dužan je u roku od 15 dana od dana potpisivanja Ugovora na adresu Grada Gospića dostaviti ovjerenu (solemniziranu) bjanko zadužnicu koja služi kao jamstvo za uredno izvršenje ugovora.

Sredstva će se korisniku doznačiti najkasnije 30 dana od dana sklapanja Ugovora o dodjeli potpore.

Ukoliko se utvrdi da korisnik dobivena sredstva ne koristi namjenski ili se utvrdi da je priložio neistinitu dokumentaciju i podatke za odobravanje pomoći, od istog će se zatražiti povrat dodijeljenih sredstava u Proračun Grada Gospića. Ako korisnik ne izvrši povrat sredstava u roku koji ne može biti dulji od 90 dana, aktivirat će se osiguranje plaćanja putem bjanko zadužnice ili će se pokrenuti postupak prisilne naplate preko nadležnih pravosudnih i drugih tijela i bit će trajno isključen iz svih gradskih subvencija u poljoprivredi i ruralnom razvoju.

**Članak 27.**

Sukladno članku 3. Uredbe Komisije (EU) 2019/316 оd 21. veljače 2019. o izmjeni Uredbe (EU) br. 1408/2013 o primjeni članaka 107. i 108. Ugovora o funkcioniranju Europske unije na potpore de minimis u poljoprivrednom sektoru ukupan iznos potpora male vrijednosti koji je dodijeljen jednom poduzetniku ne smije prijeći iznos od 20.000,00 EUR-a tijekom razdoblja od tri fiskalne godine.

Sukladno članku 6. Uredbe 1408/2013, podnositelj zahtjeva mora svom zahtjevu priložiti izjavu o iznosima dodijeljenih potpora male vrijednosti u sektoru poljoprivrede iz drugih izvora tijekom prethodne dvije fiskalne godine i u tekućoj fiskalnoj godini na propisanom obrascu koji je sastavni dio ovog Programa.

Davatelj državne potpore dužan je korisniku potpore dostaviti obavijest da mu je dodijeljena potpora male vrijednosti sukladno Uredbi 1408/2013.

Sukladno članku 3. Uredbe 1407/2013 ukupan iznos potpora male vrijednosti koji je dodijeljen jednom poduzetniku ne smije prijeći iznos od 200.000,00 EUR-a tijekom razdoblja od tri fiskalne godine te se ta gornja granica primjenjuje bez obzira na oblik ili svrhu potpore.

Sukladno članku 6. Uredbe 1407/2013, podnositelj zahtjeva mora svom zahtjevu priložiti izjavu o iznosima dodijeljenih potpora male vrijednosti iz drugih izvora tijekom prethodne dvije fiskalne godine i u tekućoj fiskalnoj godini na propisanom obrascu koji je sastavni dio ovog Programa.

Davatelj državne potpore dužan je korisniku potpore dostaviti obavijest da mu je dodijeljena potpora male vrijednosti sukladno Uredbi 1407/2013.

**IV OSTALE ODREDBE**

**Članak 28.**

Za kontrolu namjenskog korištenja sredstava potpore, vođenje evidencije o korisnicima pomoći, vrstama pomoći i visini isplaćenih sredstava zadužuje se nadležni Gradski upravni odjel.

Korisnici potpore dužni su opremu nabavljenu sredstvima potpore zadržati u funkciji i ne smiju je prodati ili na drugi način otuđiti sljedeće tri godine.

O provođenju ovog Programa i provedbi programa za koje su odobrena nepovratna sredstva, nadležni Gradski upravni odjel podnijet će izvješće Gradskom vijeću Grada Gospića.

**V ZAVRŠNE ODREDBE**

**Članak 29.**

Ovaj Program stupa na snagu dan nakon dana objave u „Službenom vjesniku Grada Gospića“.

 PREDSJEDNIK GRADSKOG VIJEĆA

 GRADA GOSPIĆA

 Petar Radošević, v.r.